สรุปภาวะตลาดต่างประเทศ ประจำวันที่ 29 มิ.ย. 2564
สรุปภาวะตลาดต่างประเทศ ประจำวันที่ 29 มิ.ย. 2564
30 มิ.ย. 2564

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (29 มิ.ย.) ขณะที่ดัชนี S&amp;P500 และ Nasdaq ยังคงปิดทำนิวไฮ โดยได้แรงหนุนจากการพุ่งขึ้นของหุ้นกลุ่มเทคโนโลยี รวมทั้งข้อมูลเศรษฐกิจที่สดใสของสหรัฐ ซึ่งได้แก่ดัชนีความเชื่อมั่นผู้บริโภคที่พุ่งขึ้นแตะระดับสูงสุดในรอบกว่า 1 ปี และดัชนีราคาบ้านพุ่งขึ้นแข็งแกร่งสุดในรอบกว่า 30 ปี
ดัชนีเฉลี่ยอุตสาหกรรมดาวโจนส์ปิดที่ 34,292.29 จุด เพิ่มขึ้น 9.02 จุด หรือ +0.03% ดัชนี S&amp;P500 ปิดที่ 4,291.80 จุด เพิ่มขึ้น 1.19 จุด หรือ +0.03% ดัชนี Nasdaq ปิดที่ 14,528.34 จุด เพิ่มขึ้น 27.83 จุด หรือ + 0.19%
 
ตลาดหุ้นยุโรปปิดบวกเมื่อคืนนี้ (29 มิ.ย.) โดยได้แรงหนุนจากการเปิดเผยข้อมูลที่บ่งชี้ว่าความเชื่อมั่นต่อเศรษฐกิจยูโรโซนปรับตัวขึ้นอย่างมากในเดือนมิ.ย. ขณะที่ตลาดหุ้นเยอรมนีได้แรงหนุนจากราคาหุ้นอาดิดาสซึ่งพุ่งขึ้นรับแผนซื้อหุ้นคืน
ดัชนี Stoxx Europe 600 ปิดตลาดที่ระดับ 456.37 จุด เพิ่มขึ้น 1.43 จุด หรือ +0.31%
ดัชนี CAC-40 ตลาดหุ้นฝรั่งเศสปิดที่ 6,567.43 จุด เพิ่มขึ้น 9.41 จุด หรือ +0.14%, ดัชนี DAX ตลาดหุ้นเยอรมนีปิดที่ 15,690.59 จุด เพิ่มขึ้น 136.41 จุด หรือ +0.88% และดัชนี FTSE 100 ตลาดหุ้นลอนดอนปิดที่ 7,087.55 จุด เพิ่มขึ้น 14.58 จุด หรือ +0.21%
 
ตลาดหุ้นลอนดอนปิดบวกเมื่อคืนนี้ (29 มิ.ย.) โดยได้แรงหนุนจากหุ้นกลุ่มเหมืองแร่และกลุ่มค้าปลีกที่ปรับตัวขึ้น แต่ตลาดปรับตัวขึ้นไม่มากนัก เนื่องจากนักลงทุนวิตกว่า จำนวนผู้ติดเชื้อไวรัสโควิด-19 สายพันธุ์เดลตาที่เพิ่มขึ้นในยุโรปและเอเชีย จะส่งผลกระทบต่อการฟื้นตัวของเศรษฐกิจ
ดัชนี FTSE 100 ตลาดหุ้นลอนดอนปิดที่ 7,087.55 จุด เพิ่มขึ้น 14.58 จุด หรือ +0.21%
 
สัญญาทองคำตลาดนิวยอร์กปิดร่วงลงเกือบ 1% เมื่อคืนนี้ (29 มิ.ย.) เนื่องจากการแข็งค่าของสกุลเงินดอลลาร์เป็นปัจจัยกดดันตลาด นอกจากนี้ ข้อมูลเศรษฐกิจที่แข็งแกร่งของสหรัฐยังส่งผลให้นักลงทุนเทขายทองคำในฐานะสินทรัพย์ที่ปลอดภัย
ทั้งนี้ สัญญาทองคำตลาด COMEX (Commodity Exchange) ส่งมอบเดือนส.ค. ร่วงลง 17.1 ดอลลาร์ หรือ 0.96% ปิดที่ 1,763.6 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 35.3 เซนต์ หรือ 1.34% ปิดที่ 25.901 ดอลลาร์/ออนซ์
สัญญาพลาตินัมส่งมอบเดือนก.ค. ลดลง 28.9 ดอลลาร์ หรือ 2.63% ปิดที่ 1,070.6 ดอลลาร์/ออนซ์
สัญญาพัลลาเดียมส่งมอบเดือนก.ย. ลดลง 18.20 ดอลลาร์ หรือ 0.7% ปิดที่ 2,681.20 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (29 มิ.ย.) ขานรับความหวังเกี่ยวกับการฟื้นตัวของอุปสงค์น้ำมัน ขณะที่นักลงทุนจับตาการประชุมของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส รวมทั้งรายงานสต็อกน้ำมันดิบของสหรัฐในสัปดาห์นี้
สัญญาน้ำมันดิบ WTI ส่งมอบเดือนส.ค. เพิ่มขึ้น 7 เซนต์ หรือ 0.1% ปิดที่ 72.98 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนส.ค. เพิ่มขึ้น 8 เซนต์ หรือ 0.1% ปิดที่ 74.76 ดอลลาร์/บาร์เรล
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (29 มิ.ย.) เนื่องจากความกังวลเกี่ยวกับผลกระทบของโรคโควิด-19 ที่แพร่ระบาดทั่วโลกได้กระตุ้นให้นักลงทุนเข้าซื้อดอลลาร์ซึ่งเป็นสกุลเงินปลอดภัย และเทขายสกุลเงินที่เป็นสินทรัพย์เสี่ยง ซึ่งรวมถึงดอลลาร์ออสเตรเลียและยูโร
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.18% แตะที่ 92.0547 เมื่อคืนนี้
ดอลลาร์สหรัฐแข็งค่าเมื่อเทียบกับฟรังก์สวิส ที่ระดับ 0.9210 ฟรังก์ จากระดับ 0.9197 ฟรังก์ และแข็งค่าเมื่อเทียบกับดอลลาร์แคนาดา ที่ระดับ 1.2392 ดอลลาร์แคนาดา จากระดับ 1.2342 ดอลลาร์แคนาดา แต่เมื่อเทียบกับเงินเยน ดอลลาร์สหรัฐอ่อนค่าลงแตะที่ระดับ 110.51 เยน จากระดับ 110.53 เยน
 